Jarðskjálfti af stærðinni 3,7 varð vestan við Ok, í uppsveitum Borgarfjarðar, rétt eftir miðnætti. Þetta er fjórði skjálftinn yfir þremur að stærð og jafnframt sá stærsti í hrinu sem hefur verið viðvarandi frá áramótum. Einar Bessi Gestsson, náttúruvársérfræðingur á Veðurstofunni, segir dæmi um margfalt öflugri skjálfta á þessum slóðum.
það hafa nokkrum sinnum verið mældar hrinur þarna og nokkrar hrinur hafa orðið á síðsutu öld. Sú stærsta kannski 1974 en þá varð skjálfti, ekki alveg nákvæmlega á þessum stað, en í nágreninnu, upp á 5,5 að stærð þannig að það eru fordæmi fyrir stærri skjálftum þarna.
Þið kallið þetta innflekaskjálfta, hvað er það?
Það eru skjálftar sem verða utan flekaskila og flekamóta og utan eldvirkra svæða en þeir verða líklegast vegna einhverra spennubreytinga í jarðskorpunni vegna utanaðkomandi áhrifa.
Er eitthvað hægt að spá til um framhaldið?
Nei það er í rauninni erfitt að spá fyrir um það. Þessi hrina er búin að malla í nokkrar vikur og á nokkuð jöfnum hraða undanfarið og það þarf bara að sjá hvernig áframhaldið verður.
